1. Billi tikkunsidra l-Asja Ċentrali bħala reġjun ta' importanza strateġika, l-Unjoni Ewropea impenjat ruħha li tistabbilixxi relazzjoni b'saħħitha, dejjiema u stabbli mal-ħames pajjiżi tal-Asja Ċentrali. Tmien snin wara l-adozzjoni tal-Istrateġija għall-Asja Ċentrali, il-Kunsill jilqa' l-progress sostanzjali li sar fl-iżvilupp tar-relazzjonijiet tal-UE mal-Każakistan, il-Kirgiżistan, it-Taġikistan, it-Turkmenistan u l-Użbekistan kif ukoll mar-reġjun tal-Asja Ċentrali kollu kemm hu. Filwaqt li jenfasizza l-interess reċiproku sinifikanti tal-kooperazzjoni politika u ekonomika akbar, il-Kunsill jafferma mill-ġdid l-impenn tal-UE għal relazzjoni bbażata fuq il-prinċipji ta' responsabbiltà u sjieda, li għandha l-għan li trawwem l-iżvilupp stabbli, sigur u sostenibbli tar-reġjun. 2. L-għanijiet ewlenin u l-oqsma ta' prijorità tal-Istrateġija tal-UE għall-Asja Ċentrali tal-2007 jibqgħu pertinenti. Billi timplimenta l-Istrateġija, l-UE ser tieħu kont tat-tagħlimiet meħuda u l-bidliet fir-reġjun kif ukoll is-sitwazzjoni ġeopolitika li qed tinbidel madwaru. Il-Kunsill jappella għat-tisħiħ tar-rabtiet tal-kummerċ u tal-enerġija bejn l-UE u l-pajjiżi tal-Asja Ċentrali u t-tisħiħ tal-kooperazzjoni dwar is-sigurtà u l-istabbiltà, inkluża l-ġestjoni sostenibbli ta' riżorsi naturali. Huwa jenfasizza l-importanza fundamentali tad-demokratizzazzjoni, ir-rispett għad-drittijiet tal-bniedem u l-istat tad-dritt, u l-iżvilupp soċjoekonomiku, li kollha huma elementi essenzjali tal-Istrateġija. Ara l-paġna tal-laqgħa